Vestsas’ generalforsamling 2024

Jeg står her på vegne af DAF.

Tak for beretning og renskab.

Det er et Vestas i langt bedre form i dag end ved sidste års GF. Alligevel er kursen lavere end sidste år! Hvorfor det?

Markedet føler sig åbenbart ikke komfortabel ved Vestas. Det er måske retfærdigt, måske uretfærdigt. Sidste år lovede Henrik Andersen, at kvartalerne ville blive bedre kvartal for kvartal, og det har han faktisk holdt! Henrik Andersen er bedre til at holde ord end Ditlev Engel. Jeg husker også Anders Runevad. Han sagde: Jeg lover ikke så meget, til gengæld holder jeg hvad jeg lover. Og sådan synes jeg faktisk Vestas har været drevet de seneste år.

Alligevel hænger tvivlen ved i aktiemarkedet. Senest er det skuffet over den ringe ordrehøst i første kvartal. Jeg mener sådan set ikke, Vestas kan klandres for det. For kvartalerne er jo forskellige, særligt for ordreproducerende virksomheder. Aktieanalytikere, porteføljemanagere og journalister har aldrig været ansat i en produktionsvirksomhed. Og kender faktisk ikke til driftsøkonomi i en rigtig virksomhed. Jeg har selv været drifts økonom på Danfoss og på Grundfos og kender betingelserne. Så jeg synes ikke markedets bedømmelse er ganske retfærdig.

Som driftsøkonom har jeg et par spørgsmål til regnskabsposter jeg ikke helt forstår: Administrationsomk. stiger ganske betragteligt, fra 351 mill. Euro til 424 mill. En stigning på 21% uden en tilsvarende stigning i produktionen.

Finansieringsomk. stiger meget. Fra 162 mill. Til 374 mill. 130% stigning. Til gengæld stiger finansieringsindtægterne fra 52 til 210 mill. En 4 dobling. Jeg er godt klar over at renten er steget, men vil alligevel gerne ha’ en forklaring på disse store bevægelser.

Og så har begge år budt på ganske betydelige omk. vedr. finansielle instrumenter på 133 mill. Det er altså ligeved 1 mia. kr. Finansielle instrumenter er optionst, futures, swaps og den slags. Er det afdækning af materialepriser og valutakurser eller hvad?

Henrik Andersen har en fortid som økonomidirektør. Er den slags omkostninger noget som Vestas har et kritisk blik på? Både på Danfoss og Grundfos har jeg selv kigget grundigt på omkostninger, der tilsyneladende er stukket af. Så jeg ved, at der kan gøres noget, hvis ledelsen er tilstrækkeligt opmærksom på dem.

Ellers er jeg selv ganske komfortabel ved at Vestas gør de rigtige ting i forhold til konkurrenterne. Siemens’ problemer er således af et helt andet omfang.

Verden kalder på grønne løsninger, men det virker dog mere som skåltaler end konkrete tiltag fra politikernes side. Der er vel en grund til, vi har en toppolitiker i bestyrelsen, ikke sandt Helle Thorning?

Endelig tror jeg, vi er mange, der ser frem til Q1 regnskabet. Det burde nu ikke indeholde overraskelser.

Tak for ordet.